Мух1ажарийн назма- религиозная песня изгнанников.
Айдамиров Абузар
***
Бераллин къаьхьа кад
Мийлина тхоьца,
Цу т1еман сийна ц1е
Кегийна тхоьца,
Халонехь, аттонехь
Хьийзина тхоьца,
Хьомсара юьртахой,
Шу марша 1ойла!

Ц1а доцуш тхо дисча,
Дохдина латта,
Мацалло б1арздича
Дузийна латта!
Тхайн ц1ийца хьандина,
Лардина латта,
Хьо марша дуьсийла,
Дай баьхна латта!

Буьрсачу къийсамехь
Тхан дегнаш дахчош,
Тхо майра кхиийна
Хьомсара лаьмнаш!
Доьхначу кху дийнахь
Бертаза къастарх
Тхуна шу дицлур дац
Хийрачу махкахь…